... Դիտորդների վկայությամբ՝ Արցախի եւ Հայաստանի հանրապետությունների միջեւ առկա ռազմական համագործակցության շրջանակներում անցկացվել էին մեծածավալ, նախադեպը չունեցող զորավարժություններ, որոնց նպատակն էր՝ ցույց տալ ստորաբաժանումների պատրաստվածությունը թշնամու հարձակողական գործողությունների ժամանակ: Դիպաշարը հետեւյալն էր. հակառակորդը ճեղքել է հայկական կողմի առաջնագիծը, եւ վերջինս պետք է կասեցնի նրա առաջխաղացումը, ինչը եւ կատարվեց ռազմատեխնիկական բարձր մակարդակով: Որքան էլ ասենք՝ զորավարժությունները ծրագրային, բնականոն գործընթաց են, դրանք գրեթե միշտ աշխարհաքաղաքական տվյալ ժամանակամիջոցին բնորոշ ուղերձ են պարունակում: Ո՞րն էր, ուրեմն, արցախյան զորավարժությունների չերեւացող դիտանկյունը: Դա հասկանալու համար կարեւոր է հակիրճ անդրադառնալ զորավարժություններին նախորդած օրերին Լեռնային Ղարաբաղի խնդրին եւ հայ-ադրբեջանական կնճռին այս կամ այն կերպ առնչվող զարգացումներին: Եվ այսպես՝ նոյեմբերի 16-20-ը Երեւանի «քթի տակ»՝ Նախիջեւանում, զորավարժություններ էր անցկացնում ադրբեջանական բանակը, եւ ինչպես միշտ՝ շռնդալից: Մի քանի օր անց՝ նոյեմբերի 29-ին, Թուրքիայի արտգործնախարար Մեւլութ Չավուշօղլուն Անկարայում հանդիպում է ԵԱՀԿ Մինսկի խմբի համանախագահներին: «Թուրքիան ջանք է գործադրում Լեռնային Ղարաբաղի հակամարտության լուծման համար, այդ հարցի շուրջ Թուրքիայի եւ Ադրբեջանի նախագահները մշտական կապի մեջ են»,- ասել է Չավուշօղլուն՝ հիշեցնելով Պուտինի հետ հանդիպումից հետո Էրդողանի հետեւյալ խոսքը. «Մենք պաշտպանում ենք բոլոր բանաձեւերը, որոնք համապատասխանում են Ադրբեջանի շահերին»: Նոյեմբերի 30-ին Մինսկում անցկացվեց ՀԱՊԿ-ի գագաթաժողովը, որին մասնակցում էին 6 անդամ երկրների, այդ թվում Հայաստանի նախագահն ու արտաքին գործերի նախարարը: ՀԱՊԿ-ը կոչ արեց շուտափույթ կարգավորել Սիրիայում եւ Արցախում տիրող իրավիճակը: Անդամ երկրները վերահաստատեցին իրենց հավատարմությունը հակամարտությունների լուծման քաղաքական ու դիվանագիտական միջոցների գերակայության սկզբունքին: Դեկտեմբերի առաջին օրը Բաքվում առաջին անգամ տեղի ունեցավ Ադրբեջանի, Թուրքիայի եւ Պակիստանի արտգործնախարարների եռակողմ հանդիպումը, որի արդյունքում ընդունված փաստաթղթում «եռյակը» վճռական աջակցություն հայտնեց պետությունների անկախությանը, ինքնիշխանությանը, տարածքային ամբողջականությանը եւ միջազգայնորեն ճանաչված սահմանների անձեռնմխելիությանը: Դեկտեմբերի 6-ին էլ Վիեննայում՝ ԵԱՀԿ արտգործնախարարների խորհրդի շրջանակներում, կայացավ Նալբանդյան-Մամեդյարով հանդիպումը՝ առանձնազրույցի ձեւաչափով, որտեղ քննարկվեցին Վիեննայի, Սանկտ Պետերբուրգի եւ Ժնեւի պայմանավորվածությունների իրագործման ուղիները: Մամեդյարովի խոսքով՝ հանդիպումը «դրական եւ կառուցողական» էր: